CELEX: 32016R1928
Language: lv
Date: 2016-11-04 00:00:00
Title: Komisijas Īstenošanas regula (ES) 2016/1928 (2016. gada 4. novembris) par to, kā nosaka pārvadāto kravu kuģu kategorijām, kas nav pasažieru kuģi, ro-ro kuģi un konteinerkuģi, saskaņā ar Eiropas Parlamenta un Padomes Regulu (ES) 2015/757 par jūras transporta oglekļa dioksīda emisiju monitoringu, ziņošanu un verifikāciju (Dokuments attiecas uz EEZ )

5.11.2016   
            
            
               LV
            
            
               Eiropas Savienības Oficiālais Vēstnesis
            
            
               L 299/22
            
         KOMISIJAS ĪSTENOŠANAS REGULA (ES) 2016/1928
   (2016. gada 4. novembris)
   par to, kā nosaka pārvadāto kravu kuģu kategorijām, kas nav pasažieru kuģi, ro-ro kuģi un konteinerkuģi, saskaņā ar Eiropas Parlamenta un Padomes Regulu (ES) 2015/757 par jūras transporta oglekļa dioksīda emisiju monitoringu, ziņošanu un verifikāciju
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2015. gada 29. aprīļa Regulu (ES) 2015/757 par jūras transporta oglekļa dioksīda emisiju monitoringu, ziņošanu un verifikāciju un ar ko groza Direktīvu 2009/16/EK (1), un jo īpaši tās II pielikuma A daļas 2. punktu,
   tā kā:
   
               (1)
            
            
               Regulas (ES) 2015/757 II pielikumā ir paredzēti noteikumi par pārvadātās kravas monitoringu un citas attiecīgās informācijas monitoringu. Konkrētāk, tādu kategoriju kuģu pārvadātā krava, kuri nav pasažieru kuģi, ro-ro kuģi un konteinerkuģi, ir jānosaka saskaņā ar minētā pielikuma A daļas 1. punkta g) apakšpunktā paredzētajiem parametriem.
            
         
               (2)
            
            
               Ir lietderīgi nodrošināt, ka naftas tankkuģu, ķimikāliju tankkuģu, gāzvedēju tankkuģu, beramkravu jūras kuģu, refrižeratorkuģu un kombinēto transportkuģu vidējā operacionālā energoefektivitātes rādītāja noteikšana ir saskaņā ar SJO Vadlīnijām par kuģa energoefektivitātes operacionālā rādītāja (EEOI) (2) brīvprātīgu izmantošanu, jo tās atspoguļo nozares praksi.
            
         
               (3)
            
            
               
                  LNG tankkuģu un konteinerkuģu/ro-ro kravas kuģu pārvadātās kravas aprēķinā izmantojamam parametram būtu jāatspoguļo nozares prakse un jānodrošina, ka sniegtā informācija ir pareiza un laika gaitā salīdzināma.
            
         
               (4)
            
            
               Ģenerālkravas kuģu pārvadātās kravas noteikšanā vajadzētu ievērot īpaši izstrādātu pieeju, kur ir ņemtas vērā šīs kategorijas kuģiem raksturīgās kravas blīvuma variācijas. Ir lietderīgi noteikt, ka šos datus var brīvprātīgi papildināt ar papildu datiem saskaņā ar SJO Vadlīnijām par kuģa energoefektivitātes operacionālā rādītāja (EEOI) brīvprātīgu izmantošanu.
            
         
               (5)
            
            
               Automobiļu transportkuģu pārvadātās kravas noteikšanā vajadzētu ievērot elastīgu pieeju, kuras pamatā ir divi dažādi varianti. Lai labāk atspoguļotu tilpuma specifisko nozīmi, ir lietderīgi atļaut brīvprātīgi sniegt datus par kādu citu papildu parametru.
            
         
               (6)
            
            
               Ro-pax kuģi būtu jāuzskata par īpašu gadījumu, uz ko attiecas īpaši nosacījumi. Lai ņemtu vērā to, ka ro-pax kuģi sniedz jaukta tipa pakalpojumus, un lai labāk atspoguļotu nozares praksi, pārvadāto kravu vajadzētu izsacīt ar diviem parametriem.
            
         
               (7)
            
            
               Attiecībā uz pārējiem kuģu tipiem, kas neietilpst ne augstāk minētajās kategorijās, ne Regulas (ES) 2015/757 II pielikuma A daļas 1. punkta d), e) un f) apakšpunkta kategorijās, vajadzētu izmantot elastīgu pieeju, lai varētu pilnībā atspoguļot, cik daudzveidīgi ir kuģi un cik dažādas kravas tie pārvadā. Lai nodrošinātu datu saskanību un salīdzināmību laika gaitā saskaņā ar Regulas (ES) 2015/757 4. panta 3. punktu, tas, kādu vispiemērotāko pārvadātās kravas parametru uzņēmums ir izvēlējies, ir jāatspoguļo kuģa monitoringa plānā un attiecīgi jāpiemēro.
            
         
               (8)
            
            
               Komisija ir ar ieinteresētajām personām apspriedusies par to, kāda ir nozares paraugprakse šīs Regulas aptvertajos jautājumos. Apspriešanās notika Kuģniecības MZV monitoringa apakšgrupā, kas izveidota Eiropas Ilgtspējīgas kuģniecības foruma paspārnē.
            
         
               (9)
            
            
               Šajā regulā paredzētie pasākumi ir saskaņā ar Klimata pārmaiņu komitejas atzinumu, kura izveidota atbilstīgi Eiropas Parlamenta un Padomes Regulas (es) Nr. 525/2013/EK (3) 26. pantam,
            
         IR PIEŅĒMUSI ŠO REGULU.
   1. pants
   Priekšmets
   Šajā regulā paredzēti noteikumi, ar kuriem nosaka parametrus, kas piemērojami tādu kategoriju kuģu pārvadātās kravas aprēķināšanai, kuri nav pasažieru kuģi, ro-ro kuģi un konteinerkuģi, nolūkā veikt citas attiecīgās informācijas monitoringu par katru reisu saskaņā ar Regulas (ES) 2015/757 9. panta 1. punktu.
   2. pants
   Definīcijas
   Šajā regulā piemēro šādas definīcijas:
   
               1)
            
            
               “naftas tankkuģis” ir kuģis, kas konstruēts vai pielāgots galvenokārt jēlnaftas vai naftas produktu lejamkravu pārvadāšanai kravas tilpnēs, izņemot kombinētos transportkuģus, kaitīgu šķidru vielu tankkuģus vai gāzes tankkuģus;
            
         
               2)
            
            
               “ķimikāliju tankkuģis” ir kuģis, kas konstruēts vai pielāgots jebkādu tādu šķidru produktu lejamkravu pārvadāšanai, kas uzskaitīti 17. nodaļā Starptautiskajā kodeksā par to kuģu konstrukciju un aprīkojumu, kuri pārvadā bīstamās ķīmiskās vielas kā lejamkravas (4), vai kuģis, kas konstruēts vai pielāgots kaitīgu šķidru vielu lejamkravu pārvadāšanai;
            
         
               3)
            
            
               “LNG tankkuģis” ir tankkuģis, kas paredzēts sašķidrinātas dabasgāzes (LNG) (galvenokārt metāna) lejamkravu pārvadāšanai neatkarīgos, izolētos tankos;
            
         
               4)
            
            
               “gāzvedējs tankkuģis” ir tankkuģis, kad paredzēts citu sašķidrinātu gāzu, nevis LNG, lejamkravu pārvadāšanai;
            
         
               5)
            
            
               “beramkravu jūras kuģis” ir kuģis, kas galvenokārt paredzēts sausu beramkravu pārvadāšanai; pie tādiem pieder, piemēram, rūdu transportkuģi saskaņā ar definīciju 1998. gada Starptautiskās konvencijas par cilvēku dzīvības aizsardzību uz jūras (SOLAS konvencija) XII nodaļas 1. noteikumā, bet nepieder kombinētie transportkuģi;
            
         
               6)
            
            
               “ģenerālkravas jūras kuģis” ir kuģis ar vairākklāju vai vienklāja korpusu, kas paredzēts galvenokārt ģenerālkravu pārvadāšanai; te neietilpst specializētie sauskravas kuģi, kas nav iekļauti ģenerālkravas kuģu references līnijas aprēķinā, proti, mājlopu transportkuģi, baržas, smagkravas kuģi, jahtu transportkuģi, kodoldegvielas transportkuģi;
            
         
               7)
            
            
               “refrižeratorkuģis” ir kuģis, kas paredzēts tikai atdzesētu kravu pārvadāšanai tilpnēs;
            
         
               8)
            
            
               “automobiļu transportkuģis” ir vairākklāju ro-ro kravas kuģis, kas paredzēts tukšu automobiļu un kravas automobiļu pārvadāšanai;
            
         
               9)
            
            
               “kombinētais transportkuģis” ir kuģis, uz kura paredzēts uzkraut gan lejamkravas, gan beramkravas tādā apjomā, kas 100 % atbilst tā kravnesībai;
            
         
               10)
            
            
               “ro-pax kuģis” ir kuģis, kas pārvadā vairāk par 12 pasažieriem un kam ir ro-ro kravas nodalījums;
            
         
               11)
            
            
               “konteinerkuģis/ro-ro kravas kuģis” ir konteinerkuģa un ro-ro kravas kuģa hibrīds, kas sadalīts neatkarīgos nodalījumos;
            
         
               12)
            
            
               “aprēķinu kravnesība” ir izmērītais tilpumiskā ūdensizspaida daudzums kuģim iekrautā stāvoklī, kas reizināts ar ūdens relatīvo blīvumu kuģa atiešanas brīdī, no kā atņemts tukša kuģa svars un uz kuģa esošās degvielas svars, kas noteikts uz atiešanas brīdi kravas reisā, mērīts tonnās;
            
         
               13)
            
            
               “izmērītais tilpumiskā ūdensizspaida daudzums” kuģiem ar metāla apšuvumu, neskaitot tā izvirzītās daļas, ir teorētiskais tilpumiskā ūdensizspaida daudzums, bet kuģiem ar cita materiāla apšuvumu – tilpumiskā ūdensizspaida daudzums, rēķinot līdz korpusa ārējām virsmām, mērīts kubikmetros;
            
         
               14)
            
            
               “tukša kuģa svars” ir kuģa faktiskais svars, bez degvielas, pasažieriem, kravas, ūdens un citiem patēriņa krājumiem, izteikts tonnās.
            
         3. pants
   “Pārvadātās kravas” noteikšanas parametri katrai kuģu kategorijai
   “Pārvadāto kravu” nolūkā veikt citas attiecīgās informācijas monitoringu par katru reisu saskaņā ar Regulas (ES) 2015/757 9. panta 1. punktu nosaka šādi:
   
               a)
            
            
               naftas tankkuģiem – kā uz kuģa esošās kravas masu;
            
         
               b)
            
            
               ķimikāliju tankkuģiem – kā uz kuģa esošās kravas masu;
            
         
               c)
            
            
               
                  LNG tankkuģiem – kā izkrautās kravas tilpumu vai, ja kravu reisa laikā izkrauj vairākkārt – kā summu, ko iegūst, saskaitot reisa laikā izkrautās kravas un kravas, kas izkrautas visās pēcākajās ienākšanas ostās līdz brīdim, kad tiek uzkrauta jauna krava;
            
         
               d)
            
            
               gāzvedējiem tankkuģiem – kā uz kuģa esošās kravas masu;
            
         
               e)
            
            
               beramkravu jūras kuģiem – kā uz kuģa esošās kravas masu;
            
         
               f)
            
            
               ģenerālkravas kuģiem – kravas reisos kā aprēķinu kravnesību, balasta reisos kā nulli;
            
         
               g)
            
            
               refrižeratorkuģiem – kā uz kuģa esošās kravas masu;
            
         
               h)
            
            
               automobiļu transportkuģiem – kā uz kuģa esošās kravas masu, ko nosaka vai nu kā faktisko masu, vai kā kravas vienību skaitu, vai aizņemtos joslas metrus, reizinot ar to svara standartvērtību;
            
         
               i)
            
            
               kombinētajiem transportkuģiem – kā uz kuģa esošās kravas masu;
            
         
               j)
            
            
               ro-pax kuģiem – kā uz kuģa esošo pasažieru skaitu un kravas masu, ko nosaka vai nu kā faktisko masu, vai kā kravas vienību (kravas un vieglo automobiļu u. c.) skaitu, vai aizņemtos joslas metrus, reizinot ar to svara standartvērtību;
            
         
               k)
            
            
               konteinerkuģiem/ro-ro kravas kuģiem – kā uz kuģa esošās kravas masu, ko nosaka kā šādu parametru summu: kravas vienību (automobiļi, piekabes, kravas automobiļi u. c. standartvienības) skaits, kas pareizināts ar klāja standarta platību un augstumu (attālums no grīdas līdz nesošajai sijai); aizņemto joslas metru skaits, kas pareizināts ar klāja augstumu (cita veida ro-ro kravai); LES skaits, kas pareizināts ar 38,3 m3;
            
         
               l)
            
            
               cita tipa kuģiem, kas neietilpst nedz kādā no a) līdz k) apakšpunktā minētajām kategorijām, nedz kādā no Regulas (ES) 2015/757 II pielikuma A daļas 1. punkta d), e) un f) apakšpunktā minētajām kategorijām, – vai nu kā uz kuģa esošās kravas masu, vai kā aprēķinu kravnesību kravas reisos un nulli balasta reisos.
            
         Šā panta pirmās daļas f) apakšpunkta vajadzībām brīvprātīgi kā papildu parametru var izmantot “uz kuģa esošās kravas masu”.
   Šā panta pirmās daļas h) apakšpunkta vajadzībām brīvprātīgi kā papildu parametru var izmantot “aprēķinu kravnesību kravas reisos un nulli balasta reisos”.
   4. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 4. novembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 123, 19.5.2015., 55. lpp.
   
   
      (2)  MEPC.1/Circ.684.
   
      (3)  Eiropas Parlamenta un Padomes 2013. gada 21. maija Regula (ES) Nr. 525/2013 par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai valstu un Savienības līmenī saistībā ar klimata pārmaiņām un par Lēmuma Nr. 280/2004/EK atcelšanu (OV L 165, 18.6.2013., 13. lpp.).
   
      (4)  Ar MEPC.225(64) un MSC.340(91) paredzētajiem grozījumiem.